  Майя Бывальцева Грак ёросысь Пуклё (Верхняя Игра) школаын 9-тӥ классын дышетскись Валентина Переносова нылпи юртын, приёмной но трос нылпи семьяын улӥсь пиналъёс но егитъёс понна устолыкъя но азинсконъёсъя «Мынам бурдъёсы» («Мои крылья») огъяросси вожвылъяськонлэн «Подвиг» номинацияз валтӥсь кузьым – 1 миллионозь манет - басьтыны быгатэ. Со понна конкурслэн нимлыко  нылаш понна куара сётыны кулэ. Со сярысь «ВКонтакте» вотэсбамаз ивортэ Грак ёрослэн тӧроез Виктор Белов. Кивалтӥсь сӧсыр кылем но кужымзэ ыштымтэ нылашен 7-тӥ толсуре пумиськиз. Кылем арын сӥзьыл соин шудтэм учыр луиз, со пыдзэ ыштӥз. Бадӟым куректон трос нылпиё семья понна но, валамон, аслыз но. Но Валя кужмо адями вылэм – со ӧз сётскы, ваньзэ валаса, нылаш вань кужымзэ люказ но спортэн вырыны малпаз Виктор Белов, Грак ёрослэн тӧроезВалентиналэн кылъёсызъя, спорт кужымезлы осконзэ будэтӥз. «Пыды ке но ӧвӧл, со уг люкеты туала вакытэн артэ вамышъяны», - шуэ нылаш. «Мынам бурдъёсы» вожвылъяськонлэсь нырысетӥ люкетсэ со ортчиз ни. Али кыкетӥ люкетаз куараосты люкан мынэ. 20-тӥ толсурозь котькуд нунал одӥг арбериысь одӥг пол куара сётыны луэ. Солы йылпумъянъёсъя 18 финалистъёсты шараялозы, соос ик 1 миллион манет манет понна нюръяськозы. Вераны кулэ, экспертъёслэн кенешсы вормисьёслы кузьымез киязы уг сёты, коньдонэз пыриськисьёслэсь творчествоя, спортъя быгатонлыкъёссэс, ужъя но улонъя ӵектосъёссэс азинтыны висъя.  Валя сярысь роликез учкыны но солэсь вожвылъяськонлы гожтэм вероссэ  лыдӟыны луоз. Тегъёс: Мерлык Спорт Удмуртия вожвылъяськон сӧсыръёс пиналъёс Грак  